Seun (16) in arres ná 12-jarige meisie verkrag is | Netwerk24
Seun (16) in arres ná 12-jarige meisie verkrag is
Deur Cara-Lee Dorfling 19 Januarie 2021 13:47
Die polisie het 'n tienerseun in Port Elizabeth in hegtenis geneem wat glo saam met nóg 'n seun 'n 12-jarige meisie verkrag het.
Die 16-jarige beskuldigde sal na verwagting Dinsdag in die Nerina-kinderhof in die stad verskyn nadat hy Maandag in die Qunu-gebied in Bethelsdorp by sy ouerhuis in hegtenis geneem is.
Volgens die polisie se inligting het die beweerde verkragting verlede Saterdag in die bosse naby 'n gronddam in Booysenspark gebeur.
Die slagoffer het glo omstreeks 14:00 saam met maats in die dam geswem. Nadat sy uit die water gekom het, het die twee seuns haar na bewering by die bosse ingedwing en verkrag.
Kapt. Sandra Janse van Rensburg, polisiewoordvoerder, sê die slagoffer se maats het haar ouers van die voorval ingelig, waarna dit by die plaaslike polisiekantoor aangemeld is.